ตลาดหุ้นเอเชียเขียวสลับแดง รับเฟดจ่อลดดอกเบี้ยหลังตัวเลขจ้างงานสหรัฐฯต่ำสุดรอบ 9 ปี
ตลาดหุ้นเอเชียเขียวสลับแดง รับเฟดจ่อลดดอกเบี้ยหลังตัวเลขจ้างงานสหรัฐฯต่ำสุดรอบ 9 ปี
ตลาดหุ้นเอเชียเขียวสลับแดง รับเฟดจ่อลดดอกเบี้ยหลังตัวเลขจ้างงานสหรัฐฯต่ำสุดรอบ 9 ปี
6 มิ.ย. 2562

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ โดยได้แรงหนุนจากการคาดการณ์ที่ว่า ธนาคารกลางสหรัฐ (เฟด) จะปรับลดอัตราดอกเบี้ยลงในไม่ช้า หลังจากตัวเลขจ้างงานของภาคเอกชนสหรัฐมีการขยายตัวในระดับต่ำสุดในรอบกว่า 9 ปี รวมทั้งการที่นายเจอโรม พาวเวล ประธานเฟด ได้ออกมาส่งสัญญาณปรับลดอัตราดอกเบี้ยเพื่อกระตุ้นเศรษฐกิจ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 20,745.84 จุด ลดลง 30.26 จุด, -0.15%
ดัชนี SSE Composite ตลาดหุ้นจีนเปิดวันนี้ที่ 2,862.33 จุด เพิ่มขึ้น 0.91 จุด, +0.03%
ดัชนี HSI ตลาดหุ้นฮ่องกงเปิดวันนี้ที่ 26,935.87 จุด เพิ่มขึ้น 40.43 จุด, +0.15%
ดัชนี TAIEX ตลาดหุ้นไต้หวันเปิดวันนี้ที่ 10,409.90 จุด ลดลง 51.72 จุด, -0.49%
ดัชนี FTSE STI ตลาดหุ้นสิงคโปร์เปิดวันนี้ที่ 3,144.43 จุด เพิ่มขึ้น 2.06 จุด, +0.07% 
ด้านตลาดหุ้นเกาหลีใต้ปิดทำการวันนี้เนื่องในวันรำลึกถึงวีรชนแห่งชาติ และตลาดหุ้นมาเลเซียปิดทำการวันนี้เนื่องในเทศกาลฮารีรายออีฏิ้ลฟิตริ
ตลาดหุ้นเอเชียส่วนใหญ่ได้รับปัจจัยหนุนจากกระแสคาดการณ์ที่ว่าเฟดจะปรับลดอัตราดอกเบี้ย หลังจากประธานเฟดกล่าวว่าเฟดจะดำเนินการในสิ่งที่จำเป็นเพื่อกระตุ้นการเติบโตทางเศรษฐกิจ พร้อมระบุว่าเครื่องมือที่เฟดเคยใช้ในช่วงที่เกิดวิกฤตการณ์ ได้แก่ การกำหนดให้อัตราดอกเบี้ยอยู่ใกล้ 0% และการเข้าซื้อพันธบัตรตามมาตรการ QE นั้น มีแนวโน้มที่จะนำมาใช้อีกครั้งหนึ่ง
นอกจากนี้ ข้อมูลแรงงานที่ซบเซาของสหรัฐยังเป็นอีกปัจจัยที่กระตุ้นให้เกิดการคาดการณ์ว่า เฟดจะปรับลดอัตราดอกเบี้ยลงในไม่ช้า โดยออโตเมติก ดาต้า โพรเซสซิ่ง อิงค์ (ADP) และมูดี้ส์ อนาลิติกส์ เปิดเผยว่า การจ้างงานของภาคเอกชนสหรัฐเพิ่มขึ้นเพียง 27,000 ตำแหน่งในเดือนพ.ค. ซึ่งเป็นระดับต่ำสุดในรอบกว่า 9 ปี หลังจากทะยานขึ้น 271,000 ตำแหน่งในเดือนเม.ย. ขณะที่นักวิเคราะห์คาดการณ์ไว้ก่อนหน้านี้ว่า การจ้างงานของภาคเอกชนจะพุ่งขึ้น 173,000 ตำแหน่งในเดือนพ.ค.
ทั้งนี้ FedWatch ซึ่งเป็นเครื่องมือวิเคราะห์ภาวะการซื้อขายสัญญาฟิวเจอร์อัตราดอกเบี้ยสหรัฐของ CME Group บ่งชี้ว่า นักลงทุนคาดการณ์ว่า มีโอกาส 90% ที่เฟดจะปรับลดอัตราดอกเบี้ยในเดือนก.ย. และมีโอกาสมากกว่า 80% ที่เฟดจะปรับลดอัตราดอกเบี้ยอีกครั้งในเดือนธ.ค.